Document ID: 31992R0521

ΚΑΝΟΝΙΣΜΟΣ ( ΕΟΚ ) αριθ . 521/92 ΤΟΥ ΣΥΜΒΟΥΛΙΟΥ της 27ης Φεβρουαρίου 1992 για το άνοιγμα και τον τρόπο διαχείρισης κοινοτικών δασμολογικών ποσοστώσεων και οροφών για ορισμένα γεωργικά και βιομηχανικά προϊόντα, καταγωγής Ουγγαρίας, Πολωνίας και Τσεχικής και Σλοβακικής Ομοσπονδιακής Δημοκρατίας ( ΤΣΟΔ ) ( 1992 )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας :
ότι οι συμφωνίες συνδέσεως μεταξύ της Ευρωπαϊκής Οικονομικής Κοινότητας, αφενός, και της Δημοκρατίας της Ουγγαρίας, της Δημοκρατίας της Πολωνίας και Τσεχικής και της Σλοβακικής Ομοσπονδιακής Δημοκρατίας ( ΤΣΟΔ ), αφετέρου, υπεγράφησαν στις 16 Δεκεμβρίου 1991 - ότι, εν αναμονή της ενάρξεως ισχύος αυτών των συμφωνιών, η Κοινότητα έχει συνάψει με τις εν λόγω χώρες ενδιάμεσες συμφωνίες για το εμπόριο και εμπορικά θέματα -
ότι οι ενδιάμεσες συμφωνίες προβλέπουν, μεταξύ άλλων, ότι ορισμένα προϊόντα, καταγωγής των εν λόγω χωρών, μπορούν να τυγχάνουν, κατά την εισαγωγή τους στην Κοινότητα, στα πλαίσια δασμολογικών ποσοστώσεων ή οροφών, μειωμένων ή μηδενικών τελωνειακών δασμών - ότι, κατ' εφαρμογήν των διατάξεων που προσαρτώνται στις εν λόγω συμφωνίες, οι ποσότητες των δασμολογικών ποσοστώσεων και οροφών που χορηγήθηκαν κατά την υπογραφή των συμφωνιών σύνδεσης πρέπει να αυξηθούν, από την ημερομηνία ενάρξεως ισχύος των εν λόγω ενδιάμεσων συμφωνιών, κατά ένα συγκεκριμένο ποσοστό, ανάλογα με τη χώρα και την κατηγορία των σχετικών προϊόντων - ότι, εξάλλου, όσον αφορά αυτές τις ποσότητες, είναι σκόπιμο, κατ' εφαρμογήν του πρωτοκόλλου αριθ . 7 που προσαρτάται στις εν λόγω συμφωνίες, να προβλεφθεί η μείωση των ποσοτήτων που έχουν ήδη αποτελέσει αντικείμενο γενικευμένων προτιμησιακών μέτρων μεταξύ της 1ης Ιανουαρίου 1992 και της ημερομηνίας ενάρξεως ισχύος των εν λόγω συμφωνιών και η κατ' αναλογία προσαρμογή των ποσοτήτων που αφορούν τα γεωργικά προϊόντα που απαριθμούνται στο παράρτημα ΙΙ του παρόντος κανονισμού -
ότι αυτές οι ποσότητες θα γίνουν γνωστές μόνο την τελευταία ημέρα πριν την έναρξη ισχύος των ενδιάμεσων συμφωνιών - ότι είναι σκόπιμο να ανατεθεί στην Επιτροπή να ενημερώσει τα κράτη μέλη καθώς και τους οικονομικούς παράγοντες, με δημοσίευση στην Επίσημη Εφημερίδα των Ευρωπαϊκών Κοινοτήτων, σειρά C, το συντομότερο δυνατό, σχετικά με τις ποσότητες που είναι πράγματι διαθέσιμες στα πλαίσια των δασμολογικών μέτρων που θεσπίζει ο παρών κανονισμός -
ότι, για λόγους σαφήνειας, φαίνεται σκόπιμο να ταξινομηθούν τα προαναφερόμενα προϊόντα στα παραρτήματα Ι και ΙΙ του παρόντος κανονισμού, ανάλογα με το αν πρόκειται για βιομηχανικά ή γεωργικά προϊόντα, με διευκρίνιση, για κάθε προϊόν, της ποσότητας των ποσοστώσεων ή των οροφών καθώς και των τελωνειακών δασμών που επιβάλλονται -
ότι, στα πλαίσια αυτών των δασμολογικών μέτρων, η Ισπανία και η Πορτογαλία επιβάλλουν δασμούς που υπολογίζονται σύμφωνα με τις διατάξεις που περιέχονται στα αντίστοιχα πρωτόκολλα που προσαρτώνται στις ενδιάμεσες συμφωνίες -
ότι, όσον αφορά τα προϊόντα που υπόκεινται σε κοινοτικές δασμολογικές ποσοστώσεις που αναφέρονται στα παραρτήματα Ι και ΙΙ του παρόντος κανονισμού, ενδείκνυται να εξασφαλισθεί, ιδίως, η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των προβλεπομένων ποσοστών για τις ποσοστώσεις αυτές, σε όλες τις εισαγωγές των εν λόγω προϊόντων, σε όλα τα κράτη μέλη και μέχρι την εξάντλησή τους - ότι είναι σκόπιμο να ληφθούν τα απαραίτητα μέτρα για να εξασφαλισθεί αποτελεσματική κοινοτική διαχείριση αυτών των δασμολογικών ποσοστώσεων, με την πρόβλεψη της δυνατότητας ανάληψης από τα κράτη μέλη των απαραίτητων ποσοτήτων από τις δασμολογικές ποσοστώσεις, που αντιστοιχούν στις πράγματι διαπιστωθείσες εισαγωγές - ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής -
ότι, για τα προϊόντα που απαριθμούνται στα παραρτήματα Ι και ΙΙ του παρόντος κανονισμού, που υπόκεινται σε κοινοτικές δασμολογικές οροφές, μπορεί να πραγματοποιείται κοινοτική επιτήρηση με προσφυγή σε ένα τρόπο διαχείρισης που βασίζεται στον καταλογισμό, σε κοινοτική κλίμακα, των εισαγωγών των εν λόγω προϊόντων στις οροφές, με το ρυθμό που τα προϊόντα αυτά προσκομίζονται στο τελωνείο υπό την κάλυψη διασαφήσεων για τη θέση σε ελεύθερη κυκλοφορία -
ότι αυτός ο τρόπος διαχείρισης απαιτεί στενή και ιδιαίτερα ταχεία συνεργασία μεταξύ των κρατών μελών και της Επιτροπής, η οποία πρέπει, ιδίως, να είναι σε θέση να παρακολουθεί την κατάσταση σχετικά με τον καταλογισμό στις οροφές και να ενημερώνει σχετικά τα κράτη μέλη - ότι αυτή η συνεργασία πρέπει να είναι στενή δεδομένου ότι είναι απαραίτητο να μπορεί η Επιτροπή, υπό ορισμένους όρους, να λαμβάνει, ενδεχομένως, τα κατάλληλα μέτρα για την αποκατάσταση των τελωνειακών δασμών όταν καλύπτεται μια οροφή -
ότι, δεδομένου ότι το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και εκπροσωπούνται από την οικονομική ένωση Benelux, κάθε ενέργεια σχετικά με τη διαχείριση αυτών των δασμολογικών μέτρων μπορεί να πραγματοποιείται από ένα από τα μέλη της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :
Άρθρο 1
1 . Από την 1η Μαρτίου έως τις 31 Δεκεμβρίου 1992, οι εισαγωγές στην Κοινότητα ορισμένων προϊόντων, καταγωγής Ουγγαρίας, Πολωνίας και ΤΣΟΔ, που απαριθμούνται στα παραρτήματα Ι και ΙΙ, υπόκεινται σε κοινοτικές δασμολογικές ποσοστώσεις ή οροφές .
Τα παραρτήματα Ι και ΙΙ περιλαμβάνουν την περιγραφή των εν λόγω προϊόντων, τους κωδικούς ΣΟ, την καταγωγή τους και το ποσοστό των τελωνειακών δασμών που εφαρμόζεται .
Οι ποσότητες των δασμολογικών ποσοστώσεων και οροφών που αναφέρονται στα παραρτήματα αυτά πρέπει ενδεχομένως να μειωθούν, από την ημερομηνία ενάρξεως ισχύος των ενδιάμεσων συμφωνιών, για να ληφθεί υπόψη η ποσότητα των εισαγωγών, καταγωγής Ουγγαρίας, Πολωνίας και ΤΣΟΔ, στις οποίες εφαρμόστηκαν, από την 1η Ιανουαρίου 1992, άλλα προτιμησιακά δασμολογικά μέτρα, σύμφωνα με το πρωτόκολλο αριθ . 7 που προσαρτάται στις ενδιάμεσες συμφωνίες .
Η Επιτροπή ενημερώνει, το συντομότερο δυνατό, με δημοσίευση στην Επίσημη Εφημερίδα των Ευρωπαϊκών Κοινοτήτων, σειρά C, τα κράτη μέλη καθώς και τους οικονομικούς παράγοντες σχετικά με τις ποσότητες των δασμολογικών ποσοστώσεων και οροφών που καταλογίζονται στα πλαίσια των γενικευμένων προτιμησιακών μέτρων .
2 . Εντός των ορίων των δασμολογικών ποσοστώσεων της παραγράφου 1, καθώς και μέχρι την ενδεχόμενη επαναφορά της είσπραξης των τελωνειακών δασμών για τα προϊόντα που υπόκεινται σε δασμολογικές οροφές, η Ισπανία και η Πορτογαλία εφαρμόζουν δασμούς που υπολογίζονται σύμφωνα με τις διατάξεις που περιέχονται στο πρωτόκολλο αριθ . 5 που προσαρτάται στις ενδιάμεσες συμφωνίες .
3 . Εφαρμόζεται το πρωτόκολλο σχετικά με τον καθορισμό της έννοιας "καταγόμενα προϊόντα" ή "προϊόντα καταγωγής" και με τις μεθόδους διοικητικής συνεργασίας, που προσαρτάται στις ενδιάμεσες συμφωνίες .
Άρθρο 2
1 . Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 και μπορεί να λαμβάνει όλα τα απαραίτητα διοικητικά μέτρα για να εξασφαλίσει αποτελεσματική διαχείριση .
2 . Αν ένας εισαγωγέας υποβάλει σε ένα κράτος μέλος μια διασάφηση θέσης σε ελεύθερη κυκλοφορία που περιλαμβάνει αίτηση για υπαγωγή στο καθεστώς προτιμησιακής μεταχείρισης ενός προϊόντος που αναφέρεται στον παρόντα κανονισμό, και αν αυτή η διασάφηση γίνει αποδεκτή από τις τελωνειακές αρχές, το ενδιαφερόμενο κράτος μέλος, με κοινοποίηση στην Επιτροπή, αντλεί ποσότητα που αντιστοιχεί στις ανάγκες αυτές από την εν λόγω ποσότητα της δασμολογικής ποσόστωσης .
Οι αιτήσεις ανάληψης με ένδειξη της ημερομηνίας αποδοχής των εν λόγω διασαφήσεων πρέπει να διαβιβάζονται στην Επιτροπή χωρίς καθυστέρηση .
Οι αναλήψεις παραχωρούνται από την Επιτροπή σε συνάρτηση με την ημερομηνία αποδοχής των διασαφήσεων για θέση σε ελεύθερη κυκλοφορία από τις τελωνειακές αρχές του ενδιαφερόμενου κράτους μέλους, στο μέτρο που το επιτρέπει το διαθέσιμο υπόλοιπο .
3 . Αν ένα κράτος μέλος δεν χρησιμοποιήσει τις ποσότητες που ανέλαβε, τις αποθεματοποιεί, όσο το δυνατόν συντομότερα, στις αντίστοιχες ποσότητες των δασμολογικών ποσοστώσεων .
4 . Αν οι αιτούμενες ποσότητες υπερβαίνουν το υπόλοιπο των ποσοτήτων των δασμολογικών ποσοστώσεων που παραμένει διαθέσιμο, η χορήγηση πραγματοποιείται κατ' αναλογία των αιτήσεων . Τα κράτη μέλη ενημερώνονται από την Επιτροπή σχετικά με τις αναλήψεις που πραγματοποιούνται .
Άρθρο 3
1 . Ο καταλογισμός στις οροφές πραγματοποιείται με το ρυθμό που τα προϊόντα προσκομίζονται στο τελωνείο υπό την κάλυψη διασαφήσεων θέσης σε ελεύθερη κυκλοφορία .
Ένα εμπόρευμα μπορεί να καταλογίζεται στην οροφή μόνον αν το πιστοποιητικό κυκλοφορίας των εμπορευμάτων προσκομίζεται πριν από την ημερομηνία επαναφοράς της είσπραξης των τελωνειακών δασμών .
2. Η κατάσταση σχετικά με την εξάντληση των οροφών διαπιστώνεται στο επίπεδο της Κοινότητας, με βάση τις εισαγωγές που καταλογίζονται σύμφωνα με την παράγραφο 1 .
Τα κράτη μέλη ενημερώνουν την Επιτροπή σχετικά με τις εισαγωγές που πραγματοποιούν, εντός της προθεσμίας που αναφέρεται στην παράγραφο 4 .
3 . Μόλις καλύπτονται οι οροφές, η Επιτροπή μπορεί να επαναφέρει, με κανονισμό, ως το τέλος του ημερολογιακού έτους, την είσπραξη των τελωνειακών δασμών που εφαρμόζονται έναντι των εν λόγω τρίτων χωρών .
4 . Τα κράτη μέλη ανακοινώνουν στην Επιτροπή, το αργότερο τη δέκατη πέμπτη ημέρα κάθε μήνα, την κατάσταση των καταλογισμών που πραγματοποιήθηκαν κατά τον προηγούμενο μήνα .
Άρθρο 4
Για τους σκοπούς της εφαρμογής του παρόντος κανονισμού, η Επιτροπή λαμβάνει όλα τα απαραίτητα μέτρα σε στενή συνεργασία με τα κράτη μέλη .
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων .
Εφαρμόζεται από την 1η Μαρτίου 1992 ή, εάν οι ενδιάμεσες συμφωνίες αρχίσουν να ισχύουν αργότερα, από την ημερομηνία αυτή ( 1 ). Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .
Βρυξέλλες, 27 Φεβρουαρίου 1992 .

Labels: 18
15
1